Document ID: 32011R0328

KOMISIJOS REGLAMENTAS (ES) Nr. 328/2011
2011 m. balandžio 5 d.
kuriuo įgyvendinamos Europos Parlamento ir Tarybos reglamento (EB) Nr. 1338/2008 dėl Bendrijos statistikos apie visuomenės sveikatą ir sveikatą bei saugą darbe nuostatos dėl mirties priežasčių statistikos
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1338/2008 dėl Bendrijos statistikos apie visuomenės sveikatą ir sveikatą bei saugą darbe (1), ypač į jo 9 straipsnio 1 dalį,
kadangi:
(1)
Reglamentu (EB) Nr. 1338/2008 nustatoma bendra sistemingo Europos visuomenės sveikatos ir darbuotojų sveikatos bei saugos statistikos rengimo sistema.
(2)
Reglamento (EB) Nr. 1338/2008 9 straipsnio 1 dalyje nurodyta, kad norint nustatyti teiktinus to reglamento III priede nurodytus mirties priežasčių duomenis ir metaduomenis, duomenų teikimo ataskaitinius laikotarpius ir intervalus, būtinos įgyvendinimo priemonės.
(3)
Valstybių narių Komisijai (Eurostatui) pateikti konfidencialūs duomenys turėtų būti tvarkomi laikantis statistinių duomenų konfidencialumo principo, kaip nustatyta 2009 m. kovo 11 d. Europos Parlamento ir Tarybos reglamente (EB) Nr. 223/2009 dėl Europos statistikos (2) ir 2000 m. gruodžio 18 d. Europos Parlamento ir Tarybos reglamente (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (3).
(4)
Pagal Reglamento (EB) Nr. 1338/2008 6 straipsnį atlikta ir įvertinta sąnaudų ir naudos analizė.
(5)
Šiame reglamente nustatytos priemonės atitinka Europos statistikos sistemos komiteto nuomonę,
PRIĖMĖ ŠĮ REGLAMENTĄ:
1 straipsnis
Taikymo sritis
Į mirties priežasčių Europos statistiką įtraukiami visi registruoti mirties ir negyvo kūdikio gimimo atvejai kiekvienoje valstybėje narėje, atskirai pateikiant rezidentų ir nerezidentų duomenis.
2 straipsnis
Apibrėžtys
Šiame reglamente vartojamų terminų apibrėžtys:
a) mirtis- negrįžtamas visų gyvybės požymių išnykimas bet kada po gimimo (gyvybinių funkcijų nutrūkimas be galimybės atgaivinti). Ši apibrėžtis netaikoma negyvo kūdikio gimimo atveju;
b) negyvo kūdikio gimimas- vaisiaus mirtis iki jo visiško išstūmimo ar ištraukimo iš motinos kūno nepriklausomai nuo nėštumo trukmės. Mirtis nustatoma pagal tai, kad atskirtas nuo motinos vaisius nekvėpuoja ir nėra jokių kitų gyvybės požymių, kaip antai: širdies plakimas, virkštelės pulsavimas ar aiški valinga raumenų veikla;
c) gestacinis amžius- nėštumo trukmė, skaičiuojama nuo pirmos paskutinių reguliarių menstruacijų dienos. Gestacinis amžius skaičiuojamas visomis dienomis arba visomis savaitėmis;
d) naujagimio mirtis- gyvo gimusio kūdikio mirtis per pirmas visas 28 gyvenimo dienas (0-27 dienomis);
e) gimdytų vaikų skaičius- ankstesnių naujagimių ir negyvų gimusių kūdikių skaičius (0, 1, 2, 3 ar daugiau ankstesnių naujagimių ir negyvų gimusių kūdikių);
f) kita mirtis- mirtis po naujagimio mirties laikotarpio, t. y. nuo visos 28-tos gyvenimo dienos;
g) pagrindinė mirties priežastis- liga ar sužalojimas, sukėlęs sunkių įvykių seką, kurių tiesioginė pasekmė - mirtis, arba nelaimingo atsitikimo ar smurto aplinkybės, dėl kurių patirti mirtini sužalojimai;
h) rezidentas- nuolatinis gyventojas vietoje, kurioje asmuo paprastai praleidžia poilsiui skirtą dienos dalį, nepaisant laikino nebuvimo išvykus poilsiauti, atostogauti, lankyti draugų ir giminių, verslo reikalais, gydytis arba keliaujant religiniais tikslais.
Atitinkamos geografinės vietovės rezidentais yra laikomi tik asmenys, kurie:
i)
iki ataskaitinės dienos savo nuolatinėje gyvenamojoje vietoje nuolat gyveno ne trumpiau kaip dvylika mėnesių; arba
ii)
per paskutinius dvylika mėnesių iki ataskaitinės dienos atvyko į savo nuolatinę gyvenamąją vietą ketindami joje pasilikti ne trumpiau kaip metus.
Jei i ar ii papunkčiuose išdėstytų aplinkybių neįmanoma nustatyti, „nuolatinė gyvenamoji vieta“ reiškia teisinę arba registruotą gyvenamąją vietą.
3 straipsnis
Būtinieji duomenys
Valstybės narės Komisijai (Eurostatui) pateikia priede nurodytų kintamųjų sąrašą. Kai tik įmanoma, į jį įtraukiami užsienyje mirusių rezidentų mirties statistiniai duomenys.
Pranešant apie negyvo kūdikio gimimo atvejus taikomas bent vienas iš trijų kriterijų nurodyta tvarka: 1) svoris gimus; 2) gestacinis amžius ir 3) ilgis nuo viršugalvio iki kulnų. Duomenys renkami pagal šias grupes:
a)
svoris gimus yra 500-999 g arba, kai svorio gimus kriterijus netaikomas, gestacinis amžius yra 22-27 visos savaitės arba, kai netaikomas nė vienas iš šių kriterijų, ilgis nuo viršugalvio iki kulnų yra 25-34 cm (9 kintamasis); ir
b)
svoris gimus yra 1 000 g ir daugiau arba, kai svorio gimus kriterijus netaikomas, gestacinis amžius yra 27 visos savaitės ir daugiau arba, kai netaikomas nė vienas iš šių kriterijų, ilgis nuo viršugalvio iki kulnų yra 35 cm ar daugiau (10 kintamasis).
4 straipsnis
Ataskaitinis laikotarpis
Ataskaitinis laikotarpis yra kalendoriniai metai.
Šiame reglamente nurodytus duomenis valstybės narės Komisijai (Eurostatui) pateikia per 24 mėn. nuo ataskaitinių metų pabaigos.
Pirmieji ataskaitiniai metai - 2011 m.
5 straipsnis
Metaduomenys
Valstybės narės Komisijai (Eurostatui) pateikia susijusią informaciją, įskaitant informaciją apie nacionalinius apibrėžčių, duomenų aprėpties, Tarptautinio ligų klasifikatoriaus (ICD) peržiūros ir naudojamos naujesnės versijos bei automatizuotos kodavimo sistemos skirtumus, taip pat informaciją apie pagrindinės mirties priežasties atranką ir pakeitimą.
6 straipsnis
Duomenų ir metaduomenų perdavimas Komisijai (Eurostatui)
Valstybės narės perduoda šiame reglamente nurodytus suvestinius duomenis arba mikroduomenis (baigtus rengti, patvirtintus ir priimtus) ir metaduomenis laikydamosi Komisijos (Eurostato) nustatyto keitimosi duomenimis standarto. Duomenys ir metaduomenys Eurostatui pateikiami per bendrą duomenų prieigą.
7 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. balandžio 5 d.

Labels: 4
19
0
9
15